**Ministru kabineta noteikumu projekta „Grozījumi Ministru kabineta 2006.gada 4.jūlija noteikumos Nr.556 „Likuma "Par uzņēmumu ienākuma nodokli" normu piemērošanas noteikumi”” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Ministru kabineta noteikumu projekts „Grozījumi Ministru kabineta 2006.gada 4.jūlija noteikumos Nr.556 „Likuma "Par uzņēmumu ienākuma nodokli" normu piemērošanas noteikumi”” (turpmāk – noteikumu projekts) izstrādāts ņemot vērā grozījumus likumā „Par uzņēmumu ienākuma nodokli” (turpmāk – likums). Noteikumu projekta izstrādes nepieciešamību nosaka likuma 3.panta 4.8daļa, 22.panta trīspadsmitā daļa un 27.panta 11.punktā dotais deleģējums, saskaņā ar kuru Ministru kabinets nosaka kārtību, kādā nerezidents veic nodokļa pārrēķinu par ieturēto nodokli no ieņēmumiem par vadības un konsultatīvajiem pakalpojumiem, kā arī no ieņēmumiem par Latvijā esoša īpašuma izmantošanu, nodokļa pārskata veidlapu, kā arī nosaka kārtību, kādā Valsts ieņēmumu dienests izskata nerezidenta iesniegto pārskatu un pieņem lēmumu par pārmaksātā nodokļa atmaksu.  |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība  | *Maksājumi nerezidentam*Likuma 3.panta ceturtās daļas 2.punkta norma paredz ieturēt uzņēmumu ienākuma nodokli no nerezidentam izmaksātās atlīdzības par sniegtajiem vadības un konsultatīvajiem pakalpojumiem, piemērojot uzņēmumu ienākuma nodokļa likmi 10% no visas atlīdzības summas. Savukārt likuma 3.panta ceturtās daļas 5.punkta norma paredz ieturēt uzņēmumu ienākuma nodokli no nerezidentam izmaksātās atlīdzības par Latvijā esoša īpašuma izmantošanu, piemērojot uzņēmumu ienākuma nodokļa likmi 5% no visas atlīdzības summas. Ņemot vērā Eiropas Komisijas norādījumus, tika veikti grozījumi likumā, kas paredz, ka sākot ar 2015.gadu nerezidenti var iesniegt uzņēmumu ienākuma nodokļa pārrēķinu par ienākumu, kas gūts no vadības un konsultatīvajiem pakalpojumiem, kā arī par Latvijā esoša īpašuma izmantošanu, ar tiesībām atskaitīt izdevumus, piemērojot 15% nodokļa likmi. Minētā pārrēķina kārtība likumā no 2014.gada 1.janvāra ir spēkā jau attiecībā uz uzņēmumu ienākuma nodokli, kas ieturēts no ieņēmumiem, kas gūti par Latvijā esoša nekustamā īpašuma atsavināšanu. Lai nerezidenti varētu veikt uzņēmumu ienākuma nodokļa pārrēķinu arī par sniegtajiem vadības un konsultatīvajiem pakalpojumiem, kā arī par Latvijā esoša īpašuma izmantošanu Ministru kabineta 2006.gada 4.jūlija noteikumos Nr.556 „Likuma "Par uzņēmumu ienākuma nodokli" normu piemērošanas noteikumi”” tiek papildināts 2.1pielikums, kā arī noteikta tā aizpildīšanas kārtība.Ja nodoklis nav ieturēts nerezidents pārrēķinu nav tiesīgs iesniegt. Likuma 4.panta ceturtā daļa nosaka, ka ar nodokli apliekamā ienākuma koriģēšanu veic tad, ja summas, par kurām veic koriģēšanu ir ņemtas vērā nosakot maksātāja peļņu vai zaudējumus. Atbilstoši minētajam noteikumu projektā ir iekļauta norma, kas skaidro pasākumus, kas jāveic nerezidentam attiecībā uz maksājumiem nerezidentam, no kuriem nodoklis nav ieturēts. Tātad, ja nodoklis nav ieturēts no tādiem nerezidentam veiktajiem maksājumiem, kuri ir iekļauti peļņas vai zaudējumu aprēķinā, tad par summu šī maksājuma apmērā palielina ar nodokli apliekamo ienākumu. Savukārt, ja veiktais maksājums nerezidentam nav iekļauts peļņas vai zaudējumu aprēķinā (dividendes), tad nodokļa maksātājam tiek aprēķināta nokavējuma nauda saskaņā ar likuma “Par nodokļiem un nodevām” normām, līdz dienai, kurā nodoklis samaksāts. *Aktīvu pārvērtēšana*Lai novērstu spēkā esošo noteikumu normu dažādu interpretāciju, noteikumi tiek papildināti ar jaunu 66.1punktu un 5.1pielikumu, jo atsevišķos gadījumos vienu un to pašu darījumu ir iespējams iegrāmatot dažādi: uzrādot peļņas vai zaudējumu aprēķinā vai tikai bilances kontos. Tādējādi, piemēram, pārvērtējot aktīvu un ieguldot to cita uzņēmuma pamatkapitālā peļņas vai zaudējumu aprēķina izdevumos vai attiecīgi ienākumos, netiek uzrādīta aktīva vērtības starpība, jo nodokļa maksātājs saņem kapitāla daļas tieši tādā vērtībā, kādā veikts ieguldījums. Tomēr, ņemot vērā, ka notikusi aktīva īpašnieka maiņa, tātad pārvērtēta aktīva atsavināšana, tad ar uzņēmumu ienākuma nodokli apliekamais ienākums attiecīgi jākoriģē par aktīva vērtības starpību, kura radusies pārvērtēšanas rezultātā un ir iekļauta aktīva vērtībā, kurš tiek izslēgts vai par kuru samazināta šī aktīva vērtība. |
| 3. | Projekta izstrādē iesaistītās institūcijas | Finanšu ministrija, Valsts ieņēmumu dienests. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Nerezidenti, kas guvuši ieņēmumus par vadības un konsultatīvajiem pakalpojumiem, kā arī par Latvijā esoša īpašuma izmantošanu un vēlas veikt nodokļa pārrēķinu.  |
| 2. | Tiesiskā regulējuma ietekme uz tautsaimniecību un administratīvo slogu | Paredzot nerezidentiem iespēju pārrēķināt uzņēmumu ienākuma nodokli ienākumam, kas gūts no konsultatīvajiem pakalpojumiem vai par Latvijā esoša īpašuma izmantošanu, Valsts ieņēmumu dienestam būs jāveic papildus darbības, lai iesniegto informāciju izvērtētu. Pārrēķina rezultātā pārmaksātais uzņēmumu ienākuma nodoklis tiks atgriezts nodokļa maksātājam – nerezidentam. |
| 3. | Administratīvo izmaksu monetārs novērtējums | Ņemot vērā, ka nodokļa pārrēķins ir labvēlīgs nodokļa maksātājam – nerezidentam, un ņemot vērā, ka šāda kārtība ir atrunāta arī attiecībā uz ieņēmumiem, kas gūti par Latvijā esoša nekustamā īpašuma atsavināšanu, kur šo kārtību nerezidenti pārsvarā neizmanto, tad tiek prognozēts, ka nodokļa pārrēķina veidlapu izmantos neliels skaits nerezidentu. Līdz ar to tiek paredzēts, ka Valsts ieņēmumu dienestā šis pārskats tiks iesniegts tikai papīra vai elektroniskā (skanētā) veidā (netiks iesniegts EDS) un finansiālā ietekme, īstenojot šo pasākumu, nebūs.  |
| 4. | Cita informācija | Nav. |

Anotācijas III, IV un V sadaļa– projekts šīs jomas neskar.

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Noteikumu projekts tika ievietots Finanšu ministrijas mājaslapā.  |
| 2. | Sabiedrības līdzdalība projekta izstrādē | Lai informētu sabiedrību par noteikumu projektu un dotu iespēju izteikt par to viedokļus, noteikumu projekts saskaņā ar Ministru kabineta 2009.gada 25.augusta noteikumiem Nr.970 "Sabiedrības līdzdalības kārtība attīstības plānošanas procesā" tika ievietots Finanšu ministrijas interneta mājaslapā. |
| 3. | Sabiedrības līdzdalības rezultāti | Viedokļi no sabiedrības locekļiem par izstrādāto noteikumu projektu netika saņemti. |
| 4. | Cita informācija | Nav.  |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Valsts ieņēmumu dienests. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekta izpilde nemainīs pārvaldes funkcijas un institucionālo struktūru.Jaunas institūcijas veidotas netiks, kā arī esošās institūcijas netiks likvidētas vai reorganizētas. |
| 3. | Cita informācija | Nav. |

Finanšu ministrs J.Reirs

 Valsts sekretāre B.Bāne

08.04.2015. 14:17

930

Mačivka, 67095630

Sandra.Macivka@fm.gov.lv